Kristillisdemokraattien Peter Östman, Vasemmistoliiton Aino-Kaisa Pekonen, SDP:n Antti Lindtman, Vihreiden Outi Alanko-Kahiluoto ja RKP.n Anna-Maja Henriksson (oik.) opposition yhteisessä tiedotustilaisuudessa eduskunnassa 10. marraskuuta.

Kristillisdemokraattien Peter Östman, Vasemmistoliiton Aino-Kaisa Pekonen, SDP:n Antti Lindtman, Vihreiden Outi Alanko-Kahiluoto ja RKP.n Anna-Maja Henriksson (oik.) opposition yhteisessä tiedotustilaisuudessa eduskunnassa 10. marraskuuta. Vesa Moilanen / Lehtikuva

Oppositio ihmettelee, miksei hallitus ota sitä mukaan uudistukseen, jota se mainostaa historiallisena. Sosiaali- ja terveydenhoitoalan uudistus tarkoittaa myös suurta veroremonttia.

Hallitus pysyi pystyssä sote-väännöstä huolimatta, mutta isoja kysymyksiä on edelleen auki. Oppositio vaatii hallitukselta yhtenä rintamana vastauksia mm. uudistuksen yhdenvertaisuudesta sekä rahoituksesta. Suurimman oppositiopuolueen SDP:n eduskuntaryhmän puheenjohtaja Antti Lindtman ihmettele hallituksen tapaa toimia.

– Kuulin, että Ruotsissa raha seuraa potilasta -malli on nostanut kustannuksia. Yksityisten firmojen mukaan otto asettaa rahoituskysymysen uuteen valoon. Pääministeri antoi eduskunnalle ilmoituksen normien purkamisesta, mutta nyt eduskunnalle ei kerrota mitään, Lindtman sanoo.

Pääministeri Juha Sipilän (kesk.) mukaan soten tuominen eduskunnan arvioitavaksi ei ole poissuljettu, mutta hän ei lupaa sitä täksi viikoksi.

Rahoitus auki

Sote-uudistus rahoitetaan ainakin aluksi valtion kukkarosta. Myöhemmin sote-rahoitukselle on kaksi vaihtoehtoa, joko valtionverotus tai maakuntaverotuksen ja valtionverotuksen yhdistelmä.

– Tästä päätettiin pari viikkoa sitten. Kuntien kautta kierrettävälle rahalle vedettiin henkselit. Se oli selkeä ja helppo päätös, pääministeri Juha Sipilä (kesk.) sanoo.

Kuntien velvollisuudet eivät kuitenkaan lopu tähän: ne vastaavat yhä esimerkiksi peruskoulutuksesta. Pahimmillaan edessä voi olla tilanne, jossa verokarhu käy kansalaisen kukkarolla kolme kertaa: kunta verottaa kuntaverot, maakunta sote-veron ja valtio vie oman veronsa.

Kuntaministeri Anu Vehviläinen (kesk.) toppuuttelee:

– Ei missään tapauksessa ole päätetty sellaisesta. Nyt on päätetty, että valtion rahoituksella hoidetaan tämä asia, sanoo Vehviläinen.

Perussuomalaiset pysyivät tänään vaiti.

– Ei ole mitään sanottavaa, sosiaali- ja terveysministeri Hanna Mäntylä kommentoi asiaa, sanoi perussuomalaisten eduskuntaryhmän puheenjohtaja Sampo Terho.